Resensie: ‘Dankie Heer’ – Manie JacksonManie Jackson. Foto: Facebook. Hoewel Manie Jackson al lank op die plaaslike musiektoneel is, het hy eers werklik gewild geword nadat sy gelyknamige album vyf jaar gelede verskyn het. Sedertdien het hy nog drie Afrikaanse albums vrygestel, asook Tydlose treffers, waarop hy ŉ aantal bekende Afrikaanse en Engelse snitte opgeneem het. Nou het hy egter ŉ nuwe rigting ingeslaan, en sy eerste Christelike album, Dankie Heer, is pas uitgereik. Die eerste snit was oorspronklik ŉ treffer vir sy rolmodel Bles Bridges. “Fight for love” was die titelsnit van Bles se tweede Engelse album, maar Michael de Lange het Afrikaanse woorde daarvoor geskryf, en dit staan bekend as “Leef vir Hom”. Michael is getroud met die sangeres Rinel Day. Hierdie snit kan ŉ groot treffer word en wie weet, dalk stel musiekleiers van verskillende denominasies daarin belang om dit vir hul gemeentes aan te leer. Die titelsnit is ŉ komposisie van Marc Brendan, Don Kelly en niemand minder nie as Kurt Darren. Manie het “Here, U is my lighuis” saam met Marc Brendan en Neil Schoombee geskryf; die lae register waarin hy hier sing, klink baie goed. Die volgende snit is iets besonders. Fredi Nest was ŉ baie goeie vriend van Manie en hy het “Vuur hier binne my” geskryf. Die Engelse woorde van hierdie lied word hier vir die eerste keer gehoor. Fredi is in Julie vanjaar aan kanker oorlede en daarom is dit goed dat Manie dit as ŉ duet ingesluit het. Ongelukkig weet ŉ mens nie of hierdie snit voor Fredi se dood opgeneem is en of sy stem deur middel van tegnologie bygevoeg is nie. Nog ŉ hoogtepunt is “An American trilogy”, wat in die 1970’s deur Elvis Presley gewild gemaak is, maar eintlik baie ouer as dit is. “Soos ŉ kind” is ŉ oorspronklike nuwe komposisie deur Dennis East en Bles Bridges se dogter Sunette. “In die blomtuin” is ŉ ou bekende lied; dit is die Afrikaanse weergawe van “In the garden”, wat oorspronklik in 1912 geskryf is. Manie het “Welkom Jesus in my huis” saam met Don Kelly en Neil Schoombee geskryf; soos met Manie se treffer “Dorings vir Ma” is daar weer ŉ gedeelte waarin hy praat eerder as sing. Die volgende twee snitte is baie bekend, naamlik “Amazing grace” en “Whispering hope”. “Deur sy oë” en “Home for two” is nog twee nuwe komposisies deur Dennis East en Sunette Bridges; veral laasgenoemde is iets besonders. Die volgende snit sal jou laat saamsing; dit is die ou Hallelujalied “Wat ŉ vriend het ons in Jesus”. In 1971 het Alan Garrity die Suid-Afrikaanse musiekbedryf soos ŉ bom getref met sy nr. 1-treffer “Put your hand in the Hand”; Alan sing dit hier saam met Manie. Dis regtig goed om Alan se stem weer te hoor; hy is immers ŉ legende van die plaaslike musiekbedryf al is hy in Engeland gebore. “Gebed vir ŉ kind” is eintlik bekend; Freda Francis het dit omtrent 20 jaar gelede die eerste keer opgeneem en dis goed om dit weer te hoor. “Bly net glo” is die Afrikaanse weergawe van “Carry on”, wat onder meer deur die Suid-Afrikaanse countrygroep Over the hillbillies gesing is. “Wit dorings” is ŉ baie goeie snit; hoewel ŉ mens nie vir seker weet nie, lyk dit asof die countrysanger Alan Ladd dit geskryf het. Die rede hiervoor is dat die naam van die komponis as Stephanus Lourens Wessels aangedui word; Alan Ladd se regte naam is Lou Wessels. Die laaste snit, “Die klokkespel”, is ŉ komposisie van Kupido, wie se regte naam Johan Wessels is. Kupido het dit in die 1980’s saam met Cora-Marie, Johan Stemmet en Laurika Rauch opgeneem. Dit bly ŉ mooi snit wat eintlik meer gereeld rondom Kersfees gespeel en gesing behoort te word. Met hierdie album het Manie ŉ baie goeie balans tussen ou en nuwe snitte gehandhaaf, en daarom behoort hierdie album by ŉ groot gehoor byval te vind. Daar is ook geen rede om Manie se boodskap in twyfel te trek nie. Daarom kan hierdie album vir Christen-musiekliefhebbers aanbeveel word.